Medi Ambient comença la neteja de deixalles i enderrocs del camí de Les Moles
26/06/2018

# Medi Ambient comença la neteja de deixalles i enderrocs del camí de Les Moles

[![Medi Ambient comença la neteja de deixalles i enderrocs del camí de Les Moles](/images/noticias/2018/06/la-mola-gr.jpg)](/images/noticias/2018/06/la-mola-gr.jpg)

26.06.2018

La regidoria que dirigeix Carles Martí recorda que Paterna disposa d’un Ecoparc gratuït on poder dipositar deixalles i enderrocs, i adverteix que amb la nova ordenança que s’està redactant se sancionarà amb més duresa als infractors

El regidor de Medi Ambient, Carles Martí i la regidora de Sanitat Ambiental, Dolores Guillem, han visitat avui el camí de Les Moles per presenciar els treballs de neteja que està realitzant l'ajuntament en este camí que uneix la partida de Siscar amb la del Rabosar passant pel mig del paratge de Les Moles. Per a la regidora de Sanitat Ambiental, cal clausurar tots aquests abocadors il·legals que han proliferat els darrers anys per tot el terme municipal de Paterna. Guillem ha manifestat la necessitat de "conscienciar a la població de la importància de cuidar el nostre entorn. Un entorn forestal privilegiat com el de Les Moles que ens serveix per a practicar ciclisme de muntanya, BTT\-X o simplement caminar sota els seus pins".

Des de Medi Ambient, el seu regidor, Carles Martí, recorda que l'any passat es va obrir l'Ecoparc públic i gratuït perquè els paterners i paterneres puguen dipositar les seues deixalles i enderrocs. I fa una crida a la responsabilitat i a la consciència de les persones per a no abandonar deixalles i enderrocs en zones on a més de ser un atemptat contra el medi ambient poden suposar un perill per a la salut.

A més a més, des de l'àrea, es licitarà en breus un contracte de neteja de tot el terme municipal valorat en més de 200.000 euros. Un contracte que permetrà netejar gran part del terme municipal, posant l'accent en les zones més significatives com ara el paratge natural de Les Moles i la zona boscosa compresa entre Montecanyada i el polígon industrial de l'Andana. Aquest contracte inclou més de 100 punts o abocadors il·legals que es netejaran en els pròxims mesos.

A més s'extremarà la vigilància per sancionar a les persones que realitzen este tipus d'abocaments. Unes sancions que la regidoria de Medi Ambient preveu endurir per a dissuadir als infractors. Segons el responsable de Medi Ambient, en els últims mesos s'ha sol·licitat, inclús en algun cas, que s'òbriga expedient penal per delictes contra el medi ambient contra alguns dels denunciats.

"Estem obrint els nostres paratges al Parc Natural del Túria. Paterna ja és un referent quant a espais naturals en la comarca de L'Horta i hem de continuar treballant per a millorar el nostre entorn, com ara Les Moles, per on passen diàriament centenars de ciclistes i excursionistes" ha conclòs Carles Martí.